Chena rigualdu

In bator annos, chena rigualdos
sa Regione oto crisis nos fatùrada:
si ogni crisi duos meses dùrada
sun vintibbator meses caldos-caldos.

Dannos po vintibbator milialdos
custa legisladura nos procùrada,
chi s'istasi 'e sa crisi che los fùrada
da sa busciaca 'e sos pòberos saldos.

Unu chi furat tres tegas de fae
sa giustiscia in presone lu remùnidi:
po su dannu lizeri, pena grae.

Ma no s'agatat sa leze chi pùnidi
de sas crisis dannosas sa piae
chi milialdos brujat e isprùnidi1.

Su doighi 'e Nodale 1973

1Isprùnidi: sgrana e perde al vento.